SPPT พุ่ง 16.29% นิวไฮในรอบ 3 ปี ลุ้นปีนี้ขาดทุนลดลง หลังคุมค่าใช้จ่าย
SPPT พุ่ง 16.29% นิวไฮในรอบ 3 ปี ลุ้นปีนี้ขาดทุนลดลง หลังคุมค่าใช้จ่าย ล่าสุด ณ เวลา 10.44 น. ราคาอยู่ที่ 4.14 บาท บวก 0.58 บาท หรือ 16.29% สูงสุดที่ 4.30 บาท ต่ำสุดที่ 3.58 บาท มูลค่าซื้อขายที่ 52.60 ล้านบาท
30 พ.ย. 2559

ผู้สื่อข่าวรายงานว่า ราคาหุ้น บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT ณ เวลา 10.44 น. ราคาอยู่ที่ 4.14 บาท บวก 0.58 บาท หรือ 16.29% สูงสุดที่ 4.30 บาท ต่ำสุดที่ 3.58 บาท มูลค่าซื้อขายที่ 52.60 ล้านบาท ขณะที่ดัชนีตลาดหุ้นไทยโดยรวมบวก 0.09%

โดยราคาหุ้น SPPT ปรับตัวขึ้นแรงสุดในรอบ 3 ปี 7 เดือน นับตั้งแต่ราคาหุ้นอยู่ที่ระดับ 4.18 บาท ณ วันที่ 4 เม.ย.2556
ทั้งนี้ราคาหุ้นเริ่มปรับตัวขึ้นหลังจากมีการซื้อขายหุ้นผ่านระบบการซื้อขายของตลาดหลักทรัพย์บนกระดานรายใหญ่ (Big Lot Board) ที่มีการทำรายการเมื่อวันที่ 24 พ.ย.59  จำนวน 40,526,200 หุ้น คิดเป็น 17.47% ของทุนชำระแล้ว ซึ่งขณะนี้บริษัทยังไม่ได้รับการติดต่อจากผู้ถือหุ้นที่ได้เข้าทำรายการดังกล่าว
นอกจากนี้ น.ส.ศิริธร ชนะวงศ์ กรรมการ SPPT เปิดเผยว่า บริษัทคาดว่ารายได้ปี 59 น่าจะต่ำกว่าปีก่อนที่มีรายได้ 501.51 ล้านบาท โดย 9 เดือนแรกมีรายได้ราว 321.68 ล้านบาท ซึ่งเป็นไปตามภาวะเศรษฐกิจที่ยังคงชะลอตัว ขณะที่คาดว่าในปีนี้ผลขาดทุนสุทธิคงจะลดลงจากปีก่อนที่มีผลขาดทุน 25.22 ล้านบาท หลังจาก 9 เดือนแรกขาดทุน 12.26 ล้านบาท เป็นผลจากการปรับโครงสร้างธุรกิจด้วยการควบคุมค่าใช้จ่ายด้านการผลิต ต้นทุนวัตถุดิบ ส่งผลทำให้ค่าใช้จ่ายในการขายและการบริหารปรับตัวดีขึ้น